DA Den Europæiske Unions Tidende C 239/13

Offentliggørelse af en ansøgning om registrering i henhold til artikel 8, stk. 2, i Rådets forordning (EF) nr. 509/2006 om garanterede traditionelle specialiteter i forbindelse med landbrugsprodukter og fødevarer

2012/C 239/05

Denne offentliggørelse giver ret til at gøre indsigelse i henhold til artikel 9 i Rådets forordning (EF) nr. 509/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ANSØGNING OM REGISTRERING AF EN GTS

RÅDETS FORORDNING (EF) Nr. 509/2006

»MOULES DE BOUCHOT«

EF-Nr.: FR-TSG-0007-0048-28.12.2006

1. Navn og adresse på den ansøgende sammenslutning:

Navn: Groupement des mytiliculteurs sur bouchots (GMB) Adresse: 122 rue de Javel 75015 Paris FRANCE Tlf. +33 112974844 Fax — E-mail: gmb@cnc-france.com

2. Medlemsstat eller tredjeland:

Frankrig

3. Varespecifikation:

3.1. Navn(e), der søges registreret:

»Moules de bouchot«

Navnet »Moules de bouchot« søges kun registreret på fransk.

Ved markedsføringen er det muligt at tilføje en tillægsbetegnelse, som skal oversættes til alle officielle EU-sprog og præciserer, at produktet er »fremstillet i henhold til franske traditioner«.

3.2. Navnets art:

 Navnet er specifikt i sig selv ☒ Navnet udtrykker landbrugsproduktets eller fødevarens specificitet

Ved pæleopdræt forstås fremstilling af muslinger på vertikale pæle, placeret i regelmæssige rækker, som helt eller delvist dækker forstranden.

3.3. Søges navnet forbeholdt det produkt, som ansøgningen vedrører, jf. artikel 13, stk. 2, i forordning (EF) nr. 509/2006?:

☒ Navnet søges forbeholdt det pågældende produkt  Navnet søges ikke forbeholdt det pågældende produkt

3.4. Produkttype:

Kategori 1.7. Fisk, bløddyr, ferske skaldyr, og produkter på basis heraf

3.5. Beskrivelse af det landbrugsprodukt eller den fødevare, som navnet i punkt 3.1. henviser til:

Denne varespecifikations anvendelsesområde vedrører alene produkter med betegnelsen »Moules de bouchot«, dvs. muslinger, der udelukkende opdrættes på pæle i tidevandszonen efter indsamling af larver i naturligt miljø. Fiskerivarer og alle andre former for opdræt er ikke omfattet.

Muslinger med betegnelsen garanteret traditionel specialitet »Moules de bouchot« er ferske, hele, levende muslinger.

»Moules de bouchot« opdrættes af to arter: Mytilus edulis og Mytilus galloprovincialis (eller hybrider af disse to arter).

Disse arter er valgt på grund af deres evne til at leve:

— i opdræt i tidevandszone, jf. definitionen i disse varespecifikationer

— efter opdrætsmetoder og -varighed, der gør det muligt at sikre specifikke, regulære produkter.

De anatomiske og organoleptiske kendetegn ved »Moules de bouchot« bestemmes dels af disse arters karakteristika, dels af denne særlige fremstillingsmetode.

3.5.1. Anatomiske karakteristika

Skallen består af to glatte, regelmæssige skaller, hvis farve varierer fra mørkebrun til skifferblå. Skallerne har koncentriske vækstriller. Skallerne er mindst 12 mm tykke.

Blåmuslingerne har to særlige organer: foden, der gør det muligt for den at flytte sig, og en kirtel, der producerer det trådede stof byssus, som den bruger til at hæfte sig fast på en støtte.

Fremstilling på pæle i en tidevandszone, hvor der regelmæssigt er lavvande, giver:

— stærke lukkemuskler, der holder skallerne tæt lukket, når muslingerne ikke befinder sig i vand

— en mere modstandsdygtig, solid skal ved høst, idet skallen bliver hårdere, fordi den oftere er udsat for luft og sol.

Pælemuslinger adskiller sig fra andre muslinger ved kødindhold og især, at muslinger i samme parti er meget ensartede ud fra dette kriterium. Kødindholdet måles efter Lawrence og Scott-indekset, som for pælemuslinger er 100 eller derover.

Desuden indeholder »Moules de bouchot« ikke fremmedlegemer (krabber eller sandskorn), og skallen er ren (ingen alger, mudder eller sand), fordi underkanten af en line/strømpe placeres, så der mindst er 30 cm fra havbunden til strømpens/linens underkant.

3.5.2. Organoleptiske kendetegn

Kogt muslingekød er cremefarvet changerende til en mere eller mindre kraft orange nuance, alt afhængigt af muslingernes føde (planteplanktonens indhold af karoten og A-vitamin) og deres fysiologiske stadium (reproduktionsfase). Kødet i »Moules de bouchot« har en saftig, blød og umelet konsistens, og takket være denne opdrætsmetode kan muslingerne bedre modstå perioder med lavvande (en fordel for et produkt, der pakkes, transporteres, opbevares og sælges).

Med denne opdrætsmetode undgår man den ubehagenlige smag eller lugt af f.eks. mudder, fordi muslingen ikke er i kontakt med havbunden.

Måling af partier af salgsklare muslinger ud fra nogle af disse kriterier er beskrevet i punkt 3.6 om produktionsmetoden.

3.6. Beskrivelse af produktionsmetoden for det landbrugsprodukt eller den fødevare, som navnet i punkt 3.1. henviser til:

Fremstilling af »Moules de bouchot« omfatter følgende faser:

3.6.1. Opsætning af pæle

Muslingerne opdrættes i koncessioner eller dele af koncessioner beliggende inden for opdrætsområdet i tidevandszonen. Koncessionerne defineres som kyststrækninger, der er udsat for bølgers bevægelser, beliggende imellem tidevandsområdets yderpunkter, og hvis bredde bestemmes af strandens (begrænsede) hældning ved højvande.

Pælerækkerne placeres i rækker i tidevandszonen ind mod kysten. De inderste pæle fungerer som depot, hvor muslingerne placeres, når de er blevet store nok til anvendelse til menneskeføde.

I hver koncession opsættes parallelle rækker af vertikale pæle vinkelret på kysten, placeret med følgende indbyrdes afstand:

— 350 pæle fordelt på tre rækker a 100 m

— 250 pæle fordelt på to rækker a 100 m

— 200 pæle fordelt på en række a 100 m.

3.6.2. Indsamling og transport af larver

En musling udvikler sig i følgende faser:

— larve: når den stadig er så lille, at den kan drive med vandet. Larverne, der sidder på liner af hør og/eller bast, kan stadig løsne sig, enten ved hjælp af deres fod eller ved at flyde i vandsøjlen

— spat: når muslingen fæster sig på en line, dvs. før fæste på pæle

— juvenile muslinger: store mængder juvenile muslinger placeres i netposer — strømper — der vikles omkring en pæl

— ungmuslinger: efter endelig udsætning af spat eller juvenile muslinger på pæle.

3.6.2.1. Indsamling af muslingelarver på liner

Denne indledende fase i selve opdrættet af »Moules de bouchot« består i at få larverne til at fæste sig på naturlige støtter — substrater — lavet af bionedbrydelige naturfibre.

Indsamling sker i dertil indrettede, godkendte og registrerede lokaliteter ved kysten, som er opført i et havregister med en identifikationsbetegnelse, der gør det muligt for de kompetente myndigheder i den pågældende medlemsstat nøjagtigt at lokalisere stedet. Indsamlingen sker i områder med en naturlig stor forekomst af muslingelarver, som driver med havstrømmen.

Indsamling kan også ske direkte på pælene.

3.6.2.2. Transport af muslingelarver på liner

Mange opdrætssteder ligger ikke i nærheden af indsamlingsområder. Derfor skal linerne fragtes fra indsamlingsstedet til de forskellige opdrætssteder.

Når larverne har fæstet sig, bliver larverne til spat, som udvikler sig på linerne i de særlige udviklingsområder eller direkte på pælene.

3.6.3. Opdræt og høst af pælemuslinger

3.6.3.1. Udsætning

Udsætningen består i at rulle linerne med spat omkring og fastgøre dem til pælene.

Det kan også bestå i at fastgøre strømper, dvs. lange posenet med yngel, omkring pælene.

Juvenile muslinger er videreudviklingen af spat, som opdrættes på stedet og tages fra andre pæle med spat fra samme produktionsår.

Hvis der undtagelsesvist er mangel på larver på linerne, kan de kompetente myndigheder i den pågældende medlemsstat give tilladelse til at indsamle juvenile muslinger, som derefter placeres i rørformede net, fra naturlige banker, der er omfattet af samme sundhedskontrol som fremstillingsstederne i overensstemmelse med den gældende lovgivning i medlemsstaten.

Under alle omstændigheder er produkter fra klækkerier eller yngleanlæg udelukket.

Muslinger opdrættes på pæle i koncessioner eller dele af koncessioner beliggende i tidevandszonen. Opdræt af »Moules de bouchot« betyder opdræt på en højst 6 m høj opretstående pæl, der er delvist nedgravet og ikke flyttes, når spatten har hæftet sig på den. Den del af pælen, hvor der udsættes spat, må maksimalt være 3,5 m høj.

Når spatten udsættes på pælen, skal der være en afstand på mindst 30 cm mellem havbunden og linen/strømpen.

3.6.3.2. Opdræt

Efter at muslingerne har hæftet sig på pælene og indtil høsten, skal der mindst gå 6 og højst 24 måneder.

Pæleopdræt består i at sørge for, at det størst mulige antal muslinger hæfter sig på pælen. Under væksten vokser det yderste lag muslinger hurtigere end det lag, der sidder tættest på pælen. Muslingerne kan flyttes over på andre pæle under væksten. Det sker ved at skrabe det yderste lag muslinger af og lægge dem i et rørformet net, der så rulles omkring en ny pæl.

På den måde kan muslingerne flyttes til nye pæle flere gange under væksten.

Disse strømper fastgøres normalt på de pæle, der står længst oppe i tidevandszonen.

3.6.3.3. Høst

Høsten finder sted, når muslingerne er udvoksede, jf. punkt 3.6.3.2. Her skrabes muslingelagene af pælene, enten manuelt eller mekanisk.

Det er forbudt at opsamle muslinger, som selv har løsnet sig fra pælene.

3.6.4. Rensning og opbevaring

Rense- og opbevaringsfasen starter efter høsten af muslingerne og afsluttes med pakning.

3.6.4.1. Rensning

Muslingens skaller renses, hvis det er nødvendigt, så muslingerne bliver egnede til anvendelse som menneskeføde i overensstemmelse med lovgivningen i den medlemsstat, hvor produktet fremstilles og sælges.

Der er to metoder til rensning:

— enten lægges muslingerne i depot, dvs. i lukkede beholdere med gitter, i de koncessioner eller dele af koncessioner i tidevandszonen, hvor de opdrættes

— eller de nedsænkes i lukkede beholdere med gitter og et gitter i havvandsbassiner ved rensnings- og ekspeditionscentrene.

Hvis muslingerne både placeres i depoter og bassiner, må dette ikke vare over 15 dage.

3.6.4.2. Opbevaring

Muslinger kan enten opbevares hos de producenter, der også har stået for opdrættet, hvis der er tale om en producent/afsender, eller i et godkendt ekspeditions- eller pakkecenter. Før pakning opbevares muslingerne enten i havbassiner eller depotbeholdere efter rensning, hvis dette er nødvendigt.

Muslingerne må højst opbevares 15 dage, efter at de har forladt opdrætsområdet, og til de pakkes. De må højst opholde sig i havvandsbassiner i 8 dage.

3.6.5. Pakning (eller ekspeditionsfase)

Efter eventuelt at have ligget i reservater eller rensebassiner separeres muslingerne, hvorefter de vaskes og sorteres i ekspeditionscentrene.

Der skal mindst være 12 mm mellem tremmerne i den rist, der bruges til at sortere muslingerne.

For at kunne få betegnelsen garanteret traditionel specialitet »moules de bouchot« skal de pakkede partier indeholde muslinger med en skaltykkelse på mindst 12 mm, og højst 5 % af muslingerne må have en skaltykkelse på under 12 mm.

Det minimale kødindhold beregnes efter Lawrence og Scott-indekset, der har følgende måleprotokol:

I.C. = vægt, frisk kød*1 000/(samlet vægt – skalvægt)

Der kan bruges et såkaldt forenklet indeks som følger:

I.S. = kødvægt efter kogning/samlet vægt før kogning

For at få betegnelsen GTS skal muslingernes kødindhold mindst udgøre ≥ 100 efter Lawrence og Scott-indekset.

Kravet til kødindhold for muslinger, der er klar til pakning, kan ændres under særlige omstændigheder (dvs. når de naturlige fødebetingelser er ugunstige) for en bestemt høst. Dette besluttes af de kompetente myndigheder i den pågældende medlemsstat efter modtagelse af en begrundet anmodning. Disse værdier må dog under ingen omstændigheder være mere end 10 % under mindstemålet på 100.

Muslingerne skal også:

— se pæne og rene ud

— være levende.

»Moules de bouchot« pakkes og sælges i beholdere med en maksimal kapacitet på 15 kg. Det kan f.eks. være i net med 2-15 kg eller beholder til 0,5-7 kg.

3.6.6. Salg til forbrugerne

På hver pakke muslinger, der bærer betegnelsen »Moules de bouchot«, skal følgende være angivet:

— Betegnelsen garanteret traditionel specialitet »Moules de bouchot« skrevet: — med bogstaver, som er mindst lige så store som de største bogstaver på etiketten — med samme bogstaver, der har samme højde og bredde — med bogstaver i samme farve — i sammenhæng.

— Betegnelsen »garanteret traditionel specialitet« og logoet »GTS« umiddelbart før eller efter navnet på den garanterede traditionelle specialitet uden mellemtekst.

— Alle andre angivelser såsom bl.a. hvad der skal stå i henhold til gældende lovgivning, skal være tydeligt adskilt fra betegnelsen på den pågældende GTS.

3.7. Landbrugsproduktets eller fødevarens specificitet:

De særlige kendetegn med »Moules de bouchot« skyldes følgende egenskaber, som muslingerne har fået takket være opdrætsforholdene og -metoderne og vækstens varighed, der gør det muligt at skabe specielle, regulære produkter:

En hård skal

Metoden med at fremstille muslinger i et område, hvor der ofte er lavvande, så de udsættes for frisk luft og sol, hærder skallen. Derfor er skallen på »Moules de bouchot« særligt stærk og solid.

En stærk lukkemuskel og en saftig, blød, umelet konsistens

Metoden med at fremstille muslinger i et område, hvor der ofte er lavvande, skaber også stærke lukkemuskler, fordi skallerne skal være lukket i hele det tidsrum, der er lavvande. Kødet er saftigt, blødt og umelet, fordi skallen forbliver lukket under pakning, transport, opbevaring og salg.

Det kogte kød er cremefarvet til orange

Muslingerne er ikke placeret for tæt, og der findes store mængder planteplankton i vandet, hvilket giver deres kød en farve, der changerer fra cremefarvet til mere eller mindre kraftig orange. Højst 10 % af muslingerne må have en anden farve.

Rene muslinger uden fremmedlegemer eller lugt af mudder

Skallen på »Moules de bouchot« er ren, de indeholder ingen fremmedlegemer (krabber eller sandskorn) og hverken smager eller lugter af mudder, fordi der skal være en afstand på mindst 30 cm mellem havbunden og strømpens/linens underkant, efter at muslingerne har fæstet sig til en line eller en strømpe på pælen. Pælemuslingen er med andre ord ikke i kontakt med havbunden.

Ensartet kødindhold, mindst et indeks på 100

Den ensartede fordeling og begrænsede tæthed på pælene i tidevandszonen samt bestræbelserne på at sørge for, at muslingerne fæster sig regelmæssigt på pælene, betyder, at muslingerne er regelmæssigt fordelt over den samlede vandmasse i tidevandszonen.

Derfor har muslingerne adgang til de næringsstoffer, der driver rundt i de forskellige vandlag, og det giver dem et ensartet kødindhold på mindst 100 efter Lawrence og Scott-indekset.

3.8. Landbrugsproduktets eller fødevarens traditionelle karakter

Den traditionelle karakter af »Moules de bouchot« skyldes følgende egenskaber:

— opdrættet foregår altid på lodrette træpæle placeret i rækker

— muslingerne lever udelukkende af de næringsstoffer, der findes i havmiljøet.

Under opdrættet fører producenten løbende tilsyn med produktet, og de unge muslinger flyttes regelmæssigt for at sikre, at alle muslinger får ensartede vækstvilkår.

3.8.1 Opdræt på træpæle

Traditionen med muslingeopdræt på træpæle stammer fra 1235. Ifølge overleveringen strandede en irer, Patrick Walton, i 1235 i Aiguillon-bugten. Forfatteren Marteil skriver i sin bog fra 1979, at denne irer som den eneste overlevende slog sig ned i Esnandes og her for at overleve begyndte at fange fugle med et helt specielt net, som han spændte ud lige over havoverfladen og fastgjorde med kraftige pæle, som han borede ned i mudderet. Han opdagede hurtigt, dels at muslingerne satte sig fast på disse pæle, dels at de voksede meget hurtigere og smagte bedre end de vilde muslinger. Han besluttede derfor at begynde at opdrætte disse bløddyr.

Derfor satte han rækker af stolper ned i havbunden, som muslingerne kunne sætte sig fast og vokse på. Han kaldte disse stolper for »bouchots«, et ord, der, stadig ifølge Marteil, stammer fra keltisk og er sammensat af ordene bout (ende), clôture (indelukke) og choat eller chot, dvs. lavet af træ.

Dette opdræt er den dag i dag stadig baseret på denne gamle tradition. Udstyret har naturligvis udviklet sig lidt i takt med det teknologiske fremskridt.

Op gennem århundrederne har de ganske vist få forfattere, der har interesseret sig for muslingeopdræt, understreget, at den metode, som ireren Walton opfandt for så mange år siden, kun har udviklet sig meget lidt. Coste skriver således i 1855, at »Waltons fremgangsmåde var så velegnet til at opfylde den nye industris behov, at den stadig efter næsten otte århundreder fungerer som rettesnor for de befolkninger, som har taget den til sig som deres.«

Efter 1930 blev stolperne erstattet med pæle (stærkere træstammer med en større diameter end de traditionelle stolper, som ikke holdt så længe).

De ændringer, som er indført siden 1950, skyldes indførelsen af den første lovgivning om muslingeopdræt. Staten er blevet ejer af de områder, som den giver i koncession. V-formede pæle er ikke længere tilladt, fordi de i høj grad er medvirkende til at skabe mudderbanker. Pælene har siden da skullet placeres i parallelle rækker vinkelret på kysten. Deres placering af omfattet af lovgivning, som varierer fra region til region, fordi naturforhold, jordbund, strømforhold, mængde af næringsstoffer og mange andre faktorer varierer fra område til område.

For at øge udbyttet er fremstillingsproceduren blevet udviklet, men rækkerne med pæle danner stadig grundlaget for de forskellige parker.

3.8.2 Placering af pæle i etager

I 1855 præciserede Coste, at pælene kunne opstilles i helt op til fire niveauer.

Denne praksis med at placere pælene i niveauer i tidevandszonen findes stadig. Man udnytter niveauforskellene i tidevandszonen og placerer pælene i rækker fra først i tidevandsområdet ud mod åben sø. De inderste fungerer som depot, hvor muslingerne placeres, når de er blevet store nok til menneskeføde.

3.8.3 Kun naturlige næringsstoffer

Disse skaldyr opdrættes alene i deres naturlige miljø. Befrugtningen sker ad naturlig vej i havet, næringen stammer alene fra planteplankton, og der bruges ingen kemisk behandling i havet under væksten.

3.9. Minimumskravene og procedurerne for verifikation af specificiteten:

Punkter, der skal kontrolleres Tærskelværdier Evalueringsmetode Minimumsfrekvens for kontrol Placering af pælene Alle pæle i tidevandszonen Visuel kontrol og/eller kontrol af dokumentation 20 % af operatører om året Pælenes tæthed Under eller lig med: — 350 pæle/100 m (tre rækker) — 250 pæle/100 m (to rækker) — 200 pæle/100 m (en række) Kontrol af dokumentation 20 % af operatører om året Ingen kontakt med havbund eller mudder 100 % af pælene Visuel kontrol og/eller kontrol af dokumentation 20 % af operatører om året Cyklus for opdræt på pæle 100 % af produktionen Visuel kontrol og/eller kontrol af dokumentation 20 % af operatører om året Varighed af opdræt på pæle Over seks og under 24 måneder Kontrol af dokumentation To gange årligt Det kogte køds farve Changerende fra cremefarvet til orange Højst 10 % af muslingerne af anden farve Måling To gange årligt Analyse Lawrence og Scott-indeks over eller svarende til 100 og den øverste skals tykkelse over eller svarende til 12 mm, Højst 5 % af muslingerne må have en tykkelse på under 12 mm Måling og/eller kontrol af dokumentation To gange årligt Med selvkontrol hver anden måned

4. Myndigheder eller organer, der kontrollerer overholdelsen af varespecifikationen:

4.1. Navn og adresse:

Navn: CERTIS Adresse: Immeuble Le Millepertuis Les Landes d'Apigné 35650 Le Rheu FRANCE Tlf. +33 299608282 E-mail: certis@certis.com.fr

 Offentlig ☒ Privat

4.2. Myndighedens/organets særlige opgaver:

Godkendt certifikatudstedende organ i overensstemmelse med EN 45011, ansvarligt for kontrol med varespecifikationer i Frankrig. Det anførte kontrolorgan har ansvaret for at overvåge varespecifikationen i sin helhed.

(1) EUT L 93 af 31.3.2006, s. 12.